## Pravilnik o unutarnjem redu u Nacionalniom parku "Risnjak

### NN 104/1998 (31.7.1998.), Pravilnik o unutarnjem redu u Nacionalniom parku "Risnjak

# **DRŽAVNA UPRAVA ZA ZAŠTITU PRIRODE I OKOLIŠA**

Na temelju članka 30. stavka 1. Zakona o zaštiti prirode ("Narodne novine"
br. 30/94 i 72/94), članka 14. stavka 2., u svezi s člankom 11. stavkom
2. Zakona o izmjenama i dopunama Zakona o ustrojstvu i djelokrugu ministarstava
i državnih upravnih organizacija ("Narodne novine" br. 131/97), ravnatelj
Državne uprave za zaštitu prirode i okoliša donosi

## **PRAVILNIK**

### **O UNUTARNJEM REDU U NACIONALNOM PARKU "RISNJAK"**

I. OPĆE ODREDBE

Članak 1.

Ovim Pravilnikom uređuju se pitanja zaštite, unapređenja i korištenja
Nacionalnog parka "Risnjak" (u daljnjem tekstu: Nacionalni park), te propisuju
prekršaji i određuju upravne mjere za nepoštivanje odredaba ovoga Pravilnika.

Članak 2.

Zaposlenici Javne ustanove "Nacionalni park Risnjak" (u daljnjem tekstu:
Ustanova), stanovnici Nacionalnog parka, vlasnici i ovlaštenici prava na
nekretninama, te pravne i fizičke osobe koje na području Nacionalnog parka
obavljaju dopuštenu djelatnost i posjetitelji Nacionalnog parka dužni su
se pridržavati odredaba ovoga Pravilnika.

Članak 3.

Ustanova je dužna skrbiti o zaštiti, održavanju i promicanju Nacionalnog
parka.

Ustanova upravlja područjem Nacionalnog parka na temelju programa zaštite,
održavanja, očuvanja, promicanja i korištenja Nacionalnog parka sukladno
zakonu i ovom Pravilniku.

II. UNUTARNJI RED U NACIONALNOM PARKU

*1. Zaštita*

**1.1. Zaštita neživog svijeta**

Članak 4.

Na području Nacionalnog parka zabranjene su radnje koje mogu prouzročiti
promjene ili oštećenja na ovom zaštićenom dijelu prirode, te radnje koje
mijenjaju prirodni izgled i narušavaju pejzažne vrijednosti Nacionalnog
parka, poput izgradnje novih objekata, puteva, dalekovoda i slično.

Iznimno, uz dopuštenje Ustanove, koje se izdaje na temelju uvjeta zaštite
prirode koje utvrđuje Državna uprava za zaštitu prirode i okoliša (u daljnjem
tekstu: Državna uprava), dozvoljena je izgradnja objekata koji služe za
zaštitu, održavanje i promicanje Nacionalnog parka, i koji ne narušavaju
njegov prirodni izgled i pejzažne vrijednosti.

Odredbe stavka 1. i 2. ovoga članka primjenjuju se i na gradnju i postavljanje
privremenih objekata.

Članak 5.

Na području Nacionalnog parka zabranjene su sve hidromeliorativne radnje
koje mijenjaju i narušavaju prirodni vodni režim, ili mijenjaju vodotokove
u Nacionalnom parku.

Iznimno, na temelju znanstvene studije i uz uvjete zaštite prirode koju
utvrđuje Državna uprava, dopušteni su hidromeliorativni zahvati ako služe
za očuvanje i promicanje očuvanja prirodnog vodnog režima Nacionalnog parka,
te kretanje i mrijest riba.

Članak 6.

Zabranjeno je vađenje pijeska, mineralnih sirovina, kao i bilo koja
druga eksploatacija prirodnih izvora ili mijenjanje pejsaža.

Članak 7.

Zabranjeno je svako onečišćenje zraka, tla i vode, a osobito:

- odlaganje industrijskog, kućnog i drugog otpadnog materijala;

- odlaganje građevinskog otpadnog materijala;

- ispuštanje tekućina i upotreba kemijskih sredstava kojima se može
ugroziti izvornost biljnog i životinjskog svijeta, odnosno onečistiti zrak,
tlo i vodu.

Posjetitelji Nacionalnog parka dužni su sve otpatke odložiti na za to
predviđena i označena mjesta.

Ustanova je dužna osigurati i označiti mjesta za odlaganje otpada sukladno
ovom Pravilniku.

**1.2. Zaštita biljnog svijeta**

Članak 8.

Na području Nacionalnog parka zabranjeno je branje, sakupljanje, uklanjanje
sa staništa i oštećivanje biljaka, bez dopuštenja Državne uprave.

Članak 9.

Zabranjeno je unošenje i sadnja stranih (alohtonih), hibridnih i kloniranih
biljnih vrsta na čitavom području Nacionalnog parka.

Članak 10.

Na području Nacionalnog parka obavljanje tradicionalne poljoprivrede
je dozvoljeno.

Košnja trave je dopuštena.

Košnja trave je obvezna na području livada Leska, Lazac, Šegina i Btov
Laz.

Ustanova organizira košenje prosjeka i puteva radi protupožarne zaštite
i održavanja livada na temelju godišnjeg plana rada.

Članak 11.

Na području Nacionalnog parka zabranjeno je paljenje trave i korova.

Članak 12.

Na području Nacionalnog parka zabranjena je sječa i pošumljavanje.

Iznimno, na temelju programa zaštite, očuvanja i održavanja šuma (znanstvene
studije) i uz dopuštenje Državne uprave, dozvoljena je sanitarna sječa,
sječa uzgojnog karaktera, uzgojni radovi i pošumljavanje, ako služi za
očuvanje i promicanje očuvanja šumskih zajednica u Nacionalnom parku.

Vlasnicima i ovlaštenicima prava na nekretninama u Nacionalnom parku
može se dopustiti sanitarna sječa, sječa uzgojnog karaktera, uzgojni radovi
i pošumljavanje na temelju programa zaštite, očuvanja i održavanja šuma
(znanstvene studije) uz dozvolu Ustanove.

U dopuštenju Ustanove iz stavka 3. ovoga članka utvrđuju se i posebni
uvjeti za dopuštene radnje.

Članak 13.

Sanitarna sječa i druge šumarske aktivnosti i radnje obavljaju se tijekom
jeseni, zime i proljeća.

Radnje iz stavka 1. ovoga članka zabranjene su tijekom vegetacijske
sezone.

**1.3. Zaštita životinjskog svijeta**

Članak 14.

Na području Nacionalnog parka zabranjeno je rastjerivanje, proganjanje,
uznemiravanje, hvatanje, ozljeđivanje i ubijanje životinjskih vrsta.

Iznimno, na temelju znanstvene studije i uz dopuštenje Državne uprave
mogu se hvatati životinjske vrste, ako to služi očuvanju i promicanju očuvanja
životinjskih vrsta Nacionalnog parka.

Uz dopuštenje Državne uprave, dozvoljeno je hvatanje životinjskih vrsta
u svrhu znanstvenog proučavanja, radi provođenja sanitarnih mjera, te uspostavljanja
prirodne ravnoteže.

Zabranjeno je loviti, hvatati i uznemiravati ptice u preletu.

Članak 15.

Zabranjeno je unošenje i puštanje stranih (alohtonih), hibridnih i kloniranih
životinjskih vrsta na području Nacionalnog parka.

Članak 16.

Zabranjeno je nisko nadlijetanje letjelica (ispod 400 m), osim u svrhu
znanstvenog istraživanja, snimanja ili praćenja životinjskog svijeta, uz
dopuštenje Državne uprave.

Članak 17.

Na području Nacionalnog parka zabranjena je ispaša, kao i kretanje stoke.

Iznimno, uz dopuštenje Ustanove, koje se izdaje na temelju posebnih
uvjeta zaštite prirode koje utvrđuje Državna uprava, na području Nacionalnog
parka dopuštena je ispaša i kretanje stoke u vlasništvu stanovnika toga
područja, na za to određenim mjestima koja utvrđuje Ustanova.

Zabranjena je ispaša stoke na planinskim rudinama.

Članak 18.

U Nacionalnom parku zabranjeno je zaprašivanje kemijskim sredstvima
ili na drugi način masovno uništavanje insekata.

Iznimno, na temelju znanstvene studije i uz dopuštenje Ustanove koje
se izdaje na temelju posebnih uvjeta zaštite prirode koje utvrđuje Državna
uprava, mogu se obavljati mjere zaštite od najezde insekata.

Članak 19.

Na području Nacionalnog parka zabranjeno je sakupljanje žaba, puževa
i gljiva, te branje ljekovitog bilja.

*2. Lov*

Članak 20.

Na području Nacionalnog parka zabranjena je svaka vrsta lova i lovnih
aktivnosti.

Uz vanjski rub granica Nacionalnog parka, do 500 m, nije dozvoljeno
graditi niti postavljati lovnogospodarske i lovnotehničke objekte, a niti
obavljati lovne aktivnosti.

Članak 21.

Zabranjeno je nošenje i korištenje vatrenog oružja, kao i drugih sredstava
pogodnih za lov (luk i strijele, klopke, mreže itd.) na području Nacionalnog
parka.

Vatreno oružje mogu nositi samo službene i ovlaštene osobe u skladu
sa zakonom i ovim Pravilnikom.

*3. Ribolov*

Članak 22.

Na području Nacionalnog parka ribolov je zabranjen.

Iznimno, dopušten je rekreacijski ribolov od utoka Sušice nizvodno do
granice Nacionalnog parka, uz uvjete propisane ovim Pravilnikom.

Članak 23.

Za rekreracijski ribolov izdaje se dozvola.

Dozvola se izdaje na vrijeme od 1 do 7 dana.

Dozvola se može izdati osobama koje posjeduju uvjerenje o položenom
ribičkom ispitu.

Za obavljanje rekreacijskog ribolova na području Nacionalnog parka plaća
se naknada Ustanove.

Visinu naknade utvrđuje ravnatelj Ustanove.

Članak 24.

Rekreacijski ribolov smije se obavljati samo klasičnim mušičastim priborom
i to s jednom umjetnom muhom na jednokukoj udici bez kontra kuke ili jednokukom
udicom kojoj je stisnuta kontra kuka.

Rekreacijski ribolov smije se obavljati s obale od izlaska do zalaska
sunca.

Rekreacijski ribolov nije dozvoljen noću, niti se može obavljati s čamca.

Za vrijeme lovostaja zabranjen je ribolov.

Članak 25.

U rekreacijskom ribolovu dozvoljen je dnevni ulov do jedne ribe po dozvoli.

Ulovljena riba ne smije se stavljati u promet.

Ulovljena riba čija je duljina manja od 35 cm mora se odmah vratiti
u vodu.

Članak 26.

Zabranjen je lov, sakupljanje i vađenje vodenih organizama na području
Nacionalnog parka.

Dozvoljen je lov, sakupljanje i vađenje vodenih organizama u znanstvene
i obrazovne svrhe na temelju dopuštenja Državne uprave.

Članak 27.

Stanovnici, vlasnici i ovlaštenici prava na nekretninama u Nacionalnom
parku imaju pravo na dozvolu za rekreacijski ribolov u trajanju do godine
dana.

Za izdane dozvole iz stavka 1. ovoga članka plaća se naknada koju utvrđuje
ravnatelj Ustanove.

U dozvoli se utvrđuju uvjeti za rekreacijski ribolov.

*4. Istraživanje*

Članak 28.

Nacionalni park, kao područje višestrukih prirodnih i znanstvenih vrijednosti,
namijenjen je znanstvenom istraživanju.

Sva znanstvena istraživanja na području Nacionalnog parka, nakon provedene
recenzije prijedloga znanstvenog istraživanja, moraju imati suglasnost
Ustanove.

Znanstvena istraživanja koja imaju za svrhu bolje upoznavanje ekologije,
cjelokupnog ekosustava ili karakter monitoringa, imaju prednost pri dobivanju
suglasnosti.

Za istraživanje zaštićenih biljnih i životinjskih vrsta mora se pribaviti
dopuštenje Državne uprave.

O dopuštenju iz stavka 4. ovoga članka izvješćuje se Ministarstvo znanosti
i tehnologije.

Članak 29.

Znanstvena istraživanja koja bi ugrozila izvornost prirode ili bi dovela
do promjene staništa i izgleda krajobraza ili znatnog uništavanja ugroženih
biljnih vrsta ili rastjerivanja, uznemiravanja, hvatanja, ozljeđivanja
i ubijanja životinjskih vrsta na području Nacionalnog parka nisu dozvoljena.

Članak 30.

Ustanova ima pravo prekinuti istraživačku aktivnost u slučaju da se
istraživači ne pridržavaju uvjeta utvrđenih u dopuštenju ili posebno dogovorenih
s Ustanovom o načinu i vremenu istraživanja, te ako istraživači svojom
djelatnošću i radnjama nanesu štetu Nacionalnom parku.

*5. Posjećivanje, razgledavanje i rekreacija*

**5.1. Posjetitelji**

Članak 31.

Nacionalni park kao područje s naglašenim estetskim, turističkim i rekreativnim
vrijednostima namijenjen je posjećivanju.

Posjetitelji Nacionalnog parka mogu u njega ući samo na mjestima koja
su određena kao ulazi u Nacionalni park.

Članak 32.

Za ulaz u Nacionalni park plaća se naknada Ustanovi.

Visinu naknade za ulaz u Nacionalni park utvrđuje Ustanova.

Za vrijeme boravka na području Nacionalnog parka posjetitelji su dužni
sačuvati ulaznicu.

Članak 33.

Unutar granica Nacionalnog parka dozvoljeno je kretanje posjetiteljima
samo na područjima i stazama koje su označene i namijenjene razgledavanju
i posjećivanju.

Pravce kretanja i mjesta koja se mogu posjećivati utvrđuje Ustanova.

Ustanova je dužna osigurati da pravci kretanja i mjesta koja se mogu
posjećivati budu odgovarajuće označeni.

Članak 34.

Kretanje posjetitelja izvan područja i staza iz članka 33. stavka 1.
i 2. ovoga Pravilnika dozvoljeno je samo uz pratnju zaposlenika Ustanove
ili osobe koju je Ustanova ovlastila.

Članak 35.

Na području Nacionalnog parka zabranjeno je slobodno kretanje pasa.

Psi se mogu držati vezani ili u ograđenom prostoru, te voditi na uzici.

**5.2. Prijevoz putnika, promet i parkiranje**

Članak 36.

U Nacionalnom parku prijevoz posjetitelja i razgledavanje Nacionalnog
parka organizira Ustanova.

Iznimno, Ustanova može povjeriti prijevoz posjetitelja iz stavka 1.
ovoga članka drugoj pravnoj ili fizičkoj osobi na temelju provedenog natječaja.

O obavljanju djelatnosti iz stavka 2. ovoga članka Ustanova izdaje dopusnicu.

Prijevoz putnika javnim prometnicama kroz Nacionalni park dopušten je,
a javni prijevoz mogu obavljati ovlašteni javni prijevoznici.

Članak 37.

Brzina kretanja vozila na motorni pogon na putevima u Nacionalnom parku,
osim na javnim prometnicama, ograničena je:

- za izletnički vlak, traktore, radne strojeve i kultivatore, do 20
km/h;

- za teretna i kombi vozila, do 30 km/h;

- za autobuse, do 40 km/h;

- za osobna vozila, do 50 km/h.

Ograničenja iz stavka 1. ovoga članka ne odnose se na prometovanje vozila
nadležnih tijela državne uprave i lokalne samouprave, te pravnih osoba
s javnim ovlastima u obavljanju poslova iz njihovog djelokruga.

Članak 38.

Parkiranje vozila na području Nacionalnog parka je dozvoljeno na samo
za to unaprijed predviđenim i označenim mjestima.

Mjesta za parkiranje određuje Ustanova.

Ustanova je dužna osigurati da mjesta za parkiranje budu odgovarajuće
označena.

**5.3. Boravak i noćenje posjetitelja (gostiju)**

Članak 39.

Boravak i noćenje posjetitelja (gostiju) na području Nacionalnog parka
dozvoljen je samo na za to predviđenim i označenim mjestima.

Mjesta za boravak i noćenje gostiju određuje Ustanova.

Članak 40.

Na području Nacionalnog parka zabranjeno je kampiranje odnosno logorovanje,
osim na mjestima koja su uređena za tu namjenu.

Iznimno, uz odobrenje Ustanove, može se dozvoliti logorovanje u pojedinim
slučajevima, npr. gorska služba spašavanja, istraživanja i sl.

Članak 41.

Zabranjeno je loženje vatre izvan naselja i mjesta koja su posebno označena
za tu namjenu.

**5.4. Kupanje**

Članak 42.

Kupanje nije dozvoljeno na području Nacionalnog parka.

**5.5. Rekreacija**

Članak 43.

Nacionalni park kao područje s naglašenim rekreativnim vrijednostima
namijenjeno je i rekreativnim aktivnostima.

Rekreativne aktivnosti dozvoljene su samo na za to unaprijed predviđenim
i označenim mjestima.

Ustanova, uz suglasnost Državne uprave, propisuje tip dozvoljenih rekreativnih
aktivnosti i mjesta predviđena za rekreativne aktivnosti.

Ustanova je dužna osigurati da mjesta predviđena za rekreaciju budu
odgovarajuće označena.

Rekreativne aktivnosti organizira Ustanova.

Organiziranje rekreativnih aktivnosti Ustanova može povjeriti drugim
pravnim i fizičkim osobama.

*6. Poljoprivreda i stočarstvo*

Članak 44.

Na području Nacionalnog parka zabranjena je uspostava novih poljoprivrednih
površina, izgradnja i uspostava farmi za uzgoj domaćih i divljih životinja,
kao i ostalih poljoprivrednih i stočarskih aktivnosti.

Dozvoljene su poljoprivredne aktivnosti niskog i srednjeg intenziteta
(tzv. tradicionalna poljoprivreda) na postojećim poljoprivrednim površinama,
kao i uzgoj domaćih baštinjenih pasmina.

*7. Plovidba i privez plovila*

Članak 45.

Kretanje plovila i stalni privez plovila na rijeci Kupi može imati samo
Ustanova, stanovnici koji žive na području Nacionalnog parka te vlasnici
i ovlaštenici prava na nekretninama u tom dijelu Nacionalnog parka.

Za plovidbu i privez plovila odobrenje daje Ustanova.

Privez plovila dopušten je isključivo na posebno označenim i uređenim
prostorima (privezištima).

*8. Obavljanje djelatnosti*

Članak 46.

U Nacionalnom parku dozvoljene su djelatnosti koje ne ugrožavaju izvornost
prirode, i kojima se ne koriste prirodna dobra, uz uvjete koje utvrđuje
Državna uprava.

Pravne i fizičke osobe koje obavljaju djelatnosti na području Nacionalnog
parka dužne su postupati u skladu sa zakonom, provedbenim propisima donesenim
na temelju zakona i ovim Pravilnikom.

Za obavljanje djelatnosti na području Nacionalnog parka potrebno je
odobrenje Ustanove.

Za izdavanje odobrenja plaća se naknada čiji iznos utvrđuje Ustanova.

Ako Ustanova ustupa obavljanje djelatnosti drugoj pravnoj ili fizičkoj
osobi, provodi se natječajni postupak na način propisan statutom Ustanove.

Članak 47.

Ustanova će vlasnicima i ovlaštenicima prava na nekretninama u području
Nacionalnog parka izdati iskaznicu za nesmetano kretanje do nekretnina.

Za kretanje na ostalom području Nacionalnog parka vlasnici i ovlaštenici
prava na nekretninama dužni su pribaviti od Ustanove posebno dopuštenje.

Stanovnici Nacionalnog parka mogu se kretati po njegovom području uz
uvjete koji se utvrđuju u posebnom dopuštenju Ustanove.

U dopuštenju iz stavka 2. i 3. ovoga članka određuju se mjesta i područja
na kojima nije dopušteno kretanje stanovnicima, vlasnicima i ovlaštenicima
prava na nekretninama u Nacionalnom parku.

Članak 48.

Fizičke i pravne osobe koje imaju trajnu potrebu za prometovanjem po
cestama na kojima je promet ograničen, moraju za prometovanje imati odobrenje
Ustanove.

Iznimno, u slučaju da fizičke i pravne osobe imaju potrebu za jednokratnim
prometovanjem po cestama gdje je promet ograničen, ovlaštena osoba Ustanove
može im usmeno odobriti prometovanje.

Članak 49.

Na području Nacionalnog parka nije dozvoljeno snimanje ili fotografiranje
u komercijalne svrhe bez odobrenja Ustanove.

Za izdavanje odobrenja plaća se naknada čiji iznos utvrđuje ravnatelj
Ustanove.

Članak 50.

S pravnim osobama koje obavljaju djelatnost na području Nacionalnog
parka ugovorom između Ustanove i tih pravnih osoba uređuju se međusobni
odnosi prema uvjetima zaštite prirode koje utvrđuje Državna uprava.

III. PROTUPOŽARNA ZAŠTITA

Članak 51.

Protupožarnu zaštitu Nacionalnog parka provodi Ustanova te u cilju preventivnih
protupožarnih mjera organizira i osigurava:

- stalnu osmatračno-dojavnu službu, koju obavljaju djelatnici Ustanove;

- stalnu prohodnost puteva i staza kroz šume i šumsko zemljište;

- ispravnost uređaja za gašenje požara i njihovo stalno tehničko osuvremenjivanje;

- zabranu loženja vatre izvan naselja i mjesta koja su posebno označena
i određena za tu namjenu.

Mjere protupožarne zaštite Nacionalnog parka djelatnici Ustanove provode
u skladu s općim aktom i operativnim programom Ustanove.

Mjere protupožarne zaštite na području Nacionalnog parka dužne su provoditi
i primjenjivati sve pravne i fizičke osobe na tom području.

IV. OZNAKE UNUTAR NACIONALNOG PARKA

Članak 52.

Označavanja na području Nacionalnog parka obavljaju se sukladno ovome
Pravilniku i elaboratu označavanja kojeg donosi ravnatelj Ustanove uz suglasnost
Državne uprave.

Jezično označavanje obvezno je na hrvatskom i engleskom jeziku.

Jezično označavanje može biti i na nekom drugom stranom jeziku o čemu
odlučuje ravnatelj Ustanove uz prethodnu suglasnost Državne uprave.

Članak 53.

Granice Nacionalnog parka označavaju se tablama s natpisom: Nacionalni
park "Risnjak", i to na mjestima gdje prometnice ulaze u Nacionalni park,
gdje ceste čine granicu tog zaštićenog dijela prirode i na mjestima gdje
su drugi ulazi u Nacionalni park.

U šumskim i na drugim predjelima granica se označava uobičajenim šumskim
oznakama na stablima, na stijenama ili na drugi prikladan način.

V. NADZOR I UPRAVNE MJERE

Članak 54.

Nadzor nad provođenjem ovoga Pravilnika obavlja Ustanova te nadležna
tijela državne uprave u sklopu svoje nadležnosti.

Članak 55.

Neposrednu zaštitu u Nacionalnom parku obavljaju nadzornici.

Članak 56.

Nadzornik Nacionalnog parka ima službenu iskaznicu.

Službenom iskaznicom dokazuje se službeno svojstvo, identitet i ovlasti
nadzornika.

Službena iskaznica pravokutnog je oblika veličine 85 x 55 mm, presvučena
plastičnim materijalom.

Prednja strana iskaznice u gornjem desnom dijelu sadrži znak i naziv
Ustanove, a ispod naziva velikim slovima piše: "SLUŽBENA ISKAZNICA NADZORNIKA".
U lijevom dijelu prednje strane nalazi se mjesto za fotografiju nadzornika
(25 x 32 mm), a ispod teksta "Službena iskaznica nadzornika" označuje se
mjesto za potpis nadzornika.

Poleđina Službene iskaznice sadrži tekst: "OVLAST ZA OBAVLJANJE POSLOVA
NADZORNIKA NACIONALNOG PARKA žRISNJAKž", evidencijski broj Službene iskaznice,
datum izdavanja, mjesto za pečat i mjesto za potpis ravnatelja Ustanove.

Članak 57.

O izdatim Službenim iskaznicama Ustanova vodi evidenciju.

Evidencija iz stavka 1. ovoga članka vodi se u upisniku Ustanove koji
sadrži: ime i prezime nadzornika kojemu je izdana Službena iskaznica, evidencijski
broj Službene iskaznice, datum izdavanja Službene iskaznice, te odjeljak
za napomenu.

Nadzornik koji izgubi Službenu iskaznicu ili na drugi način ostane bez
nje dužan je o tome izvijestiti ravnatelja Ustanove.

Nova Službena iskaznica izdat će se nadzorniku nakon što je gubitak,
odnosno nestanak Službene iskaznice nadzornik prijavio ravnatelju Ustanove.

Nadzornik kojemu prestaje radni odnos u Ustanovi ili koji bude razriješen
dužnosti nadzornika, dužan je, nakon prestanka radnog odnosa ili nakon
razrješenja, Službenu iskaznicu predati ravnatelju Ustanove.

Članak 58.

Nadzornik Nacionalnog parka ima propisanu odoru na kojoj je znak Nacionalnog
parka.

Izgled, boju odore i znaka propisuje Upravno vijeće Ustanove.

Članak 59.

Nadzornik Nacionalnog parka smije za vrijeme obavljanja službe nositi
oružje.

Vrstu, uvjete i vrijeme nošenja oružja za vrijeme obavljanja službe
određuje ravnatelj Ustanove, u skladu sa zakonom.

Članak 60.

Ako se nadzorniku prilikom provođenja nadzora pruži fizički otpor, odnosno
ako se takav otpor osnovano očekuje, nadzornik može zatražiti pomoć ovlaštenih
službenih osoba nadležne policijske uprave.

Članak 61.

Nadzornik je u obavljanju nadzora odgovoran ravnatelju Ustanove i Državnoj
upravi ako propusti poduzeti, odnosno odrediti mjere ili radnje, koje je
po zakonu ili ovom Pravilniku bio dužan poduzeti, odnosno odrediti, ako
prekorači svoje zakonom i ovim Pravilnikom utvrđene ovlasti, ako ne podnese
prijavu, odnosno ne obavijesti ravnatelja odnosno Državnu upravu, a po
potrebi i drugo tijelo, o nedostacima koje je utvrdio u provođenju nadzora
u Nacionalnom parku.

Članak 62.

Protiv fizičke ili pravne osobe koja obavlja radnje protivne odredbama
ovoga Pravilnika nadzornik Nacionalnog parka, pored ovlaštenja iz članka
63. i 64. ovoga Pravilnika, ovlašten je naplatiti kaznu na licu mjesta,
podnijeti prekršajnu prijavu, te prijavu zbog privrednog prijestupa ili
kaznenog djela.

Članak 63.

U obavljanju nadzora nadzornik Nacionalnog parka ovlašten je:

- zatražiti od posjetitelja osobnu iskaznicu ili drugu ispravu na temelju
koje se može utvrditi identitet posjetitelja;

- pregledati prtljagu i prijevozno sredstvo posjetitelja;

- pregledati ulov i sredstva za ribolov radi utvrđivanja da li je ribolov
obavljen u skladu s ovim Pravilnikom,

- zatražiti predočenje odobrenja za obavljanje određene djelatnosti
ili za kretanje po Nacionalnom parku kada je to propisano ovim Pravilnikom;

- pregledati osobu ako se osnovano sumnja da nosi oružje na području
Nacionalnog parka protivno odredbama ovoga Pravilnika;

- poduzimati i druge radnje i mjere potrebne za provođenje reda u Nacionalnom
parku propisanog ovim Pravilnikom.

Članak 64.

Nadzornik Nacionalnog parka ovlašten je:

- privremeno oduzeti opremu ako je osoba zatečena u obavljanju nedopuštenih
aktivnosti u Nacionalnom parku tom opremom;

- privremeno oduzeti oružje koje nosi osoba bez odobrenja, te ako je
osoba zatečena u krivolovu;

- oduzeti i drugi protupravno prisvojeni dio živog i neživog svijeta
koji pripadaju Nacionalnom parku, te privremeno oduzeti sredstva kojima
je izvršeno protupravno prisvajanje;

- privremeno oduzeti ribolovni alat i oduzeti ulov ako je osoba zatečena
u rekreacijskom ribolovu odnosno u ribolovu bez dozvole;

- zabraniti prodaju robe koja se na području Nacionalnog parka prodaje
bez odobrenja Ustanove;

- privremeno oduzeti robu koja se na području Nacionalnog parka prodaje
suprotno odredbama ovoga Pravilnika;

- zabraniti na licu mjesta plovidbu osobi koja ne posjeduje propisano
odobrenje;

- zabraniti na licu mjesta obavljanje prijevozničke usluge koje se obavljaju
i bez odobrenja Ustanove;

- zabraniti na licu mjesta kopanje, odnosno odvođenje kamena, šljunka,
pijeska i zemlje, koje se obavlja suprotno odredbama ovoga Pravilnika;

- zabraniti na licu mjesta sječu šume, ribolov i druge aktivnosti koje
se obavljaju suprotno odredbama ovoga Pravilnika;

- narediti uklanjanje objekata koji su postavljeni bez odobrenja ili
protivno odobrenju, odnosno suprotno odredbama ovoga Pravilnika;

- narediti izvršenje obveze ako u postupku kontrole utvrdi da se one
ne obavljaju prema odredbama ovoga Pravilnika;

- zabraniti obavljanje radnji i djelatnosti koje se obavljaju suprotno
odredbama ovoga Pravilnika;

- naplatiti novčanu kaznu.

Članak 65.

Ako fizičke ili pravne osobe ne postupe po rješenju nadzornika Nacionalnog
parka donesenom u obavljanju nadzora, nadzornik može, u opravdanim slučajevima
i kada je to po prirodi obveze, narediti izvršenje obveze putem trećih
osoba i u skladu sa zakonom provesti postupak naplate troškova od osobe
koja je bila dužna postupiti po rješenju.

Članak 66.

Oružje, opremu ili alat utvrđen člankom 64. ovoga Pravilnika nadzornik
može privremeno oduzeti, do donošenja rješenja o izvršenom prekršaju, presude
o izvršenom privrednom prijestupu ili kaznenom djelu.

O privremenom oduzimanju predmeta nadzornik izdaje potvrdu s točno označenim
oduzetim predmetima po vrsti i količini.

Ustanova je dužna osigurati uvjete za održavanje i čuvanje privremeno
oduzetih predmeta.

Članak 67.

Ako nadzornik utvrdi da je povredom propisa učinjen prekršaj, odnosno
privredni prijestup ili kazneno djelo, dužan je bez odgađanja, a najkasnije
u roku 8 dana od dana sastavljanja zapisnika, podnijeti zahtjev za pokretanje
prekršajnog postupka nadležnom prekršajnom sudu, odnosno prijavu za privredni
prijestup ili kaznenu prijavu drugom nadležnom tijelu.

Uz zahtjev za pokretanje prekršajnog postupka, odnosno prijavu drugom
nadležnom tijelu, prilaže se zapisnik o činjenicama utvrđenim prilikom
obavljanja nadzora.

Članak 68.

U postupku provođenja nadzora kad nadzornik izriče upravnu mjeru donosi
rješenje.

Žalba protiv rješenja o upravnoj mjeri može se izjaviti Državnoj upravi.

Žalba se izjavljuje putem Ustanove.

Žalba ne zadržava izvršenje rješenja.

Članak 69.

Nadzornik je dužan rješenje iz članka 68. ovoga Pravilnika donijeti
i dostaviti stranci bez odgađanja, a najkasnije u roku 8 dana od dana sastavljanja
zapisnika.

Protiv rješenja nadzornika o određivanju upravne mjere stranka može
u roku 8 dana od dana dostave rješenja izjaviti žalbu Državnoj upravi.

Ako nadzornik nađe da je podnijeta žalba dopuštena, pravovremena i izjavljena
od ovlaštene osobe, a nije novim rješenjem zamijenio rješenje koje se žalbom
pobija, dužan je u roku 3 dana od dana primitka, žalbu uputiti na rješavanje
Državnoj upravi.

Državna uprava je dužna rješenje o žalbi donijeti i dostaviti stranci
u roku 30 dana računajući od dana primitka uredno predane žalbe.

Članak 70.

Zaključak o dozvoli izvršenja rješenja nadzornik je dužan donijeti bez
odgađanja, a najkasnije u roku 8 dana od dana kad je rješenje postalo izvršno.

Troškove izvršenja snosi stranka koja je bila dužna izvršiti upravnu
mjeru.

Članak 71.

Na vođenje postupka u svezi izricanja upravnih mjera propisanih ovim
Pravilnikom primjenjuju se odredbe Zakona o općem upravnom postupku.

Članak 72.

Nadzornik Nacionalnog parka ovlašten je naplatiti novčanu kaznu na licu
mjesta za prekršaje propisane člankom 76., 77., 78. i 79. ovoga Pravilnika.

O naplaćenoj kazni na mjestu prekršaja izdaje se potvrda.

Ako prekršitelj iz bilo kojeg razloga ne plati kaznu na mjestu prekršaja,
može to učiniti u roku 8 dana od dana kad je učinjen prekršaj.

Ako osoba koja je učinila prekršaj odbije platiti kaznu na mjestu prekršaja
ili ne plati kaznu u roku od 8 dana, nadzornik podnosi zahtjev za pokretanje
prekršajnog postupka nadležnom prekršajnom sudu radi utvrđivanja prekršajne
odgovornosti sukladno ovom Pravilniku i Zakonu o zaštiti prirode.

Uz zahtjev za pokretanje prekršajnog postupka prilaže se zapisnik o
činjenicama utvrđenim prilikom nadzora i o odbijanju plaćanja kazne na
mjestu prekršaja, odnosno u roku utvrđenom stavkom 4. ovoga članka.

Članak 73.

Nadzornik je dužan voditi očevidnik o obavljenim nadzorima i poduzetim
mjerama.

Način vođenja očevidnika utvrđuje ravnatelj Ustanove.

VI. KAZNENE ODREDBE

Članak 74.

Novčanom kaznom od 2.000,00 do 15.000,00 kn kaznit će se za prekršaj
pravna osoba ako:

1. gradi objekte ili izvodi građevinske radove bez uvjeta zaštite prirode
i dopuštenja Ustanove (članak 4. stavak 2. i 3.);

2. obavlja hidromeliorativne zahvate bez uvjeta zaštite prirode (članak
5. stavak 1. i 2.);

3. vadi mineralne sirovine, pijesak i dr. i mijenja pejzaž (članak 6.);

4. onečišćava zrak, tlo i vodu (članak 7. stavak 1.);

5. bere, sakuplja, uklanja sa staništa i oštećuje biljke bez dopuštenja
Državne uprave (članak 8);

6. unosi i sadi strane (alohtone), hibridne i klonirane biljne vrste
(članak 9.);

7. pali travu i korov (članak 11.);

8. obavlja sječu i pošumljavanje suprotno odredbama Pravilnika (članak
12.);

9. ne obavlja sanitarnu sječu i druge šumske aktivnosti i radnje sukladno
ovom Pravilniku (članak 13.);

10. rastjeruje, proganja, uznemirava, hvata, ozljeđuje i ubija životinjske
vrste suprotno odredbama Pravilnika (članak 14.);

11. unosi i pušta strane (alohtone), hibridne i klonirane životinjske
vrste (članak 15.);

12. organizira nisko nadlijetanje letjelice nad Nacionalnim parkom bez
dopuštenja Državne uprave (članak 16.);

13. obavlja ispašu suprotno odredbama Pravilnika (članak 17.);

14. obavlja zaprašivanje kemijskim sredstvima ili na drugi način masovno
uništavanje insekata bez dozvole Ustanove (članak 18.);

15. sakuplja žabe, puževe i gljive te ljekovito bilje (članak 19.);

16. organizira i obavlja lov, te obavlja lovne aktivnosti (članak 20.
stavak 1.);

17. gradi i postavlja lovnogospodarske i lovnotehničke objekte suprotno
uvjetima utvrđenim ovim Pravilnikom (članak 20. stavak 2.);

18. nosi i koristi vatreno oružje, kao i druga sredstva pogodna za lov
(članak 21.);

19. obavlja rekreacijski ribolov suprotno uvjetima propisanim ovim Pravilnikom
(članak 22.);

20. obavlja rekreacijski ribolov bez dozvole Ustanove (članak 23. stavak
1.);

21. organizira rekreacijski ribolov s alatima koji nisu dopušteni, za
vrijeme lovostaja, u nedopušteno vrijeme i na nedozvoljen način (članak
24.);

22. obavlja istraživanja suprotno propisanim uvjetima (članak 28.);

23. obavlja istraživanja na način da se ugrožava izvornost prirode i
izgled krajobraza (članak 29.);

24. organizira i obavlja prijevoz posjetitelja i razgledavanje Nacionalnog
parka bez dopuštenja Ustanove (članak 36.);

25. organizira boravak i noćenje posjetiteljima na mjestima koja za
to nisu određena (članak 39.);

26. organizira kampiranje i logorovanje na mjestima koja za to nisu
određena i bez odobrenja Ustanove (članak 40.);

27. organizira rekreativne djelatnosti u Nacionalnom parku bez dopuštenja
Ustanove ili na nedozvoljenom mjestu (članak 43.);

28. bavi se poljoprivredom i stočarstvom mimo propisanih uvjeta (članak
44.);

29. obavlja plovidbu na nedozvoljenim područjima i obavlja privez plovila
bez dopuštenja Ustanove (članak 45.);

30. obavlja djelatnost bez dopuštenja ili protivno izdanim uvjetima
(članak 46. stavak 1., 2., 3. i 5.);

31. ne plati naknadu za izdano odobrenje za obavljanje djelatnosti (članak
46. stavak 4.);

32. ne pribavi odobrenje Ustanove za obavljanje prometovanja po cestama
Nacionalnog parka na kojima je promet ograničen (članak 36. stavak 2. i
3.);

33. snima i fotografira u komercijalne svrhe bez odobrenja Ustanove
(članak 49.);

34. ne provodi mjere protupožarne zaštite propisane Pravilnikom (članak
51.);

35. odbije sklopiti ugovor sukladno odredbama članka 50. Pravilnika.

Za prekršaje iz stavka 1. ovoga članka kaznit će se i odgovorna osoba
u pravnoj osobi novčanom kaznom od 500,00 do 5.000,00 kn.

Članak 75.

Novčanom kaznom od 500,00 do 5.000,00 kn kaznit će se za prekršaj fizička
osoba ako:

1. gradi objekte ili izvodi građevinske radove bez uvjeta zaštite prirode
i dopuštenja Ustanove (članak 4. stavak 2. i 3.);

2. obavlja hidromeliorativne zahvate bez uvjeta zaštite prirode (članak
5.);

3. vadi mineralne sirovine, pijesak i dr. i mijenja pejzaž (članak 6.);

4. onečišćava zrak, tlo i vodu (članak 7. stavak 1.);

5. bere, sakuplja, uklanja sa staništa i oštećuje biljke (članak 8.);

6. unosi i sadi strane (alohtone), hibridne i klonirane biljne vrste
(članak 9.);

7. pali travu i korov (članak 11.);

8. obavlja sječu i pošumljavanje suprotno odredbama Pravilnika (članak
12.);

9. ne obavlja sanitarnu sječu i druge šumarske aktivnosti i radnje u
dopušteno vrijeme (članak 13.);

10. rastjeruje, proganja, uznemirava, hvata, ozljeđuje i ubija životinjske
vrste suprotno odredbama Pravilnika (članak 14.);

11. unosi i pušta strane (alohtone), hibridne i klonirane vrste (članak
15.);

12. izvodi nisko nadlijetanje letjelice u Nacionalnom parku bez dopuštenja
Državne uprave (članak 16.);

13. obavlja ispašu i kretanje stoke suprotno uvjetima propisanim ovim
Pravilnikom (članak 17.);

14. obavlja zaprašivanje kemijskim sredstvima ili na drugi način masovno
uništava insekte bez dozvole Ustanove (članak 18.);

15. sakuplja žabe, puževe i gljive, te bere ljekovito bilje (članak
19.);

16. organizira i obavlja lov na području Nacionalnog parka (članak 20.);

17. gradi i postavlja lovnogospodarske i lovnotehničke objekte suprotno
uvjetima utvrđenim ovim Pravilnikom (članak 20. stavak 2.);

18. nosi i koristi vatreno oružje i druga sredstva za lov bez dopuštenja
(članak 21.);

19. obavlja ribolov na područjima na kojima nije dopušten (članak 22.);

20. obavlja rekreacijski ribolov bez dozvole Ustanove (članak 23. stavak
1.);

21. obavlja rekreacijski ribolov s alatima koji nisu dopušteni ili obavlja
ribolov u vrijeme lovostaja, na nedopuštenim mjestima i u nedopušteno vrijeme
(članak 24.);

22. izlovi veću količinu ribe od dopuštene ili je stavlja u promet (članak
25.);

23. lovi, sakuplja i vadi vodene organizme bez dopuštenja Državne uprave
(članak 26.);

24. obavlja istraživanja suprotno uvjetima propisanim Pravilnikom (članak
28.);

25. obavlja istraživanja na način da se ugrožava izvornost prirode i
izgled krajobraza (članak 29.);

26. ulazi u Nacionalni park na mjestima koja nisu za to određena (članak
31.);

27. ne plati naknadu za ulaz u Nacionalni park (članak 32.);

28. ne pridržava se kretanja i mjesta koja se mogu posjećivati (članak
33.);

29. kreće se izvan dopuštenih područja bez pratnje zaposlenika Ustanove
(članak 34.);

30. dopušta slobodno kretanje psa mimo uvjeta propisanih Pravilnikom
(članak 35.);

31. organizira i obavlja prijevoz posjetitelja u Nacionalnom parku bez
dopuštenja Ustanove (članak 36.);

32. vozi nedopuštenom brzinom utvrđenom Pravilnikom (članak 37.);

33. parkira na nedozvoljena mjesta (članak 38.);

34. organizira boravak i noćenje posjetitelja na mjestima koja za to
nisu određena (članak 39.);

35. organizira ili kampira na mjestima koja za to nisu određena i bez
odobrenja Ustanove (članak 40.);

36. loži vatru izvan naselja i mjesta koja posebno nisu označena za
tu namjenu (članak 41.);

37. kupa se u Nacionalnom parku (članak 42.);

38. obavlja rekreativne aktivnosti na mjestima na kojima to nije dopušteno
(članak 43.);

39. organizira rekreativne djelatnosti bez dopuštenja Ustanove (članak
43. stavak 6.);

40. obavlja djelatnost poljoprivrede i stočarstva mimo uvjeta propisanih
Pravilnikom (članak 44.);

41. obavlja plovidbu u vodama Nacionalnog parka na kojima to nije dopušteno
ili bez odobrenja Ustanove (članak 45.);

42. obavlja privez plovila na nedopuštenim mjestima ili bez odobrenja
Ustanove (članak 45. stavak 3.);

43. obavlja djelatnost bez odobrenja Ustanove (članak 46. stavak 3.);

44. ne plati naknadu za izdano odobrenje za obavljanje djelatnosti (članak
46. stavak 4.);

45. u obavljanju djelatnosti ugrožava izvornost prirode i koristi prirodna
dobra suprotno odredbama Pravilnika (članak 46. stavak 1.);

46. ne pribavi odobrenje Ustanove za kretanje po Nacionalnom parku (članak
47.);

47. ne pribavi odobrenje Ustanove za obavljanje prometovanja po cestama
Nacionalnog parka na kojima je promet ograničen (članak 48.);

48. snima i fotografira u komercijalne svrhe bez odobrenja Ustanove
(članak 49.);

49. ne provodi mjere protupožarne zaštite propisane Pravilnikom (članak
51.).

Članak 76.

Novčanom kaznom od 300,00 kn kaznit će se na mjestu izvršenja prekršaja
osoba ako:

1. ne odlaže otpatke na za to predviđenim i označenim mjestima (članak
7. stavak 2.).

2. se zatekne u Nacionalnom parku bez ulaznice (članak 32. stavak 3.);

3. se kreće izvan područja namijenjenih za razgledavanje i posjećivanje
(članak 34.);

4. u tijeku obilaska Nacionalnog parka ako vodi psa ne vodi ga na uzici
(članak 35. stavak 2.);

5. parkira vozilo na mjestu na kojem to nije dozvoljeno (članak 38.
stavak 1.);

6. prekorači dopuštenu brzinu od 10 km/h (članak 37. stavak 1.);

7. kupa se u Nacionalnom parku (članak 42.);

8. zatekne stanovnika, odnosno vlasnika ili ovlaštenika prava na nekretninama
u Nacionalnom parku bez iskaznice ili se iskaznica koristi mimo odobrenih
uvjeta (članak 47.).

Članak 77.

Novčanom kaznom od 400,00 kn kaznit će se na mjestu izvršenja prekršaja
osoba ako:

1. obavlja rekreacijski ribolov bez dozvole (članak 23. stavak 1.);

2. obavlja rekreacijski ribolov s alatom koji nije dozvoljen (članak
24.);

3. prekorači dopuštenu brzinu u upravljanju vozilom za više od 10 km/h
(članak 37. stavak 1.);

4. kampira ili logoruje izvan organiziranih mjesta na području Nacionalnog
parka (članak 40.);

5. obavlja rekreativnu aktivnost na mjestu koje za to nije određeno
(članak 43. stavak 2.);

6. plovilo drži na mjestu koje nije označeno za privez (članak 45. stavak
3.).

Članak 78.

Novčanom kaznom od 500,00 kn kaznit će se na mjestu izvršenja prekršaja
osoba ako:

1. obavlja rekreacijski ribolov za vrijeme lovostaja (članak 24. stavak
4.);

2. plovilo drži na privezu bez odobrenja (članak 45. stavak 2.);

3. dopuštenje za plovidbu koristi mimo uvjeta utvrđenih u dopuštenju
(članak 45. stavak 1. i 2.);

4. obavlja djelatnost suprotno izdanim uvjetima (članak 46.).

Članak 79.

Novčanom kaznom od 600,00 kn kaznit će se na mjestu izvršenja prekršaja
osoba ako:

1. se zatekne u obavljanju radnji onečišćenja zraka, tla i vode (članak
7. stavak 1.);

2. bere, sakuplja, uklanja sa staništa i oštećuje biljke bez dopuštenja
Državne uprave (članak 8.);

3. pali travu i korov bez dopuštenja Ustanove (članak 11.);

4. rastjeruje, proganja, uznemirava i hvata životinje bez dopuštenja
Državne uprave (članak 14.);

5. sakuplja žabe, puževe, gljive ili ljekovito bilje (članak 19.);

6. nosi vatreno oružje odnosno drugo oružje pogodno za lov (članak 21.);

7.obavlja rekreacijski ribolov na nedopuštenom mjestu i u nedopušteno
vrijeme (članak 24. stavak 2.i 3.);

8. loži vatru izvan naselja i mjesta koja su posebno označena i određena
za tu namjenu (članak 41.);

9. obavlja djelatnost na području Nacionalnog parka bez odobrenja (članak
46.);

10. snima ili fotografira u komercijalne svrhe bez odobrenja Ustanove
(članak 49.).

Članak 80.

Prihodi ostvareni od naplate novčanih kazni na mjestu prekršaja prihodi
su Ustanove i koriste se za zaštitu i promicanje Nacionalnog parka.

VII. PRIJELAZNE I ZAVRŠNE ODREDBE

Članak 81.

Ravnatelj Ustanove donijet će akte propisane ovim Pravilnikom, u roku
60 dana od dana stupanja na snagu ovoga Pravilnika.

Ustanova će u roku 90 dana od dana stupanja na snagu ovoga Pravilnika
obaviti označavanje na području Nacionalnog parka sukladno ovom Pravilniku.

Članak 82.

Stupanjem na snagu ovoga Pravilnika prestaje važiti Pravilnik o unutarnjem
redu u Nacionalnom parku "Risnjak" ("Narodne novine" br. 38/96).

Članak 83.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 612-07/98-8/06
Urbroj: 542-08-VM-98-1
Zagreb, 20. srpnja 1998.

Ravnatelj
**dr. Ante Kutle,** v. r.

Pravilnik, NN 104/1998-1452